Diari Oficial de la Generalitat Valenciana


Sumari del DOGV 3993, del 07-05-2001 (2001/4169)

ORDRE de 15 de març de 2001, de la Conselleria de Cultura i Educació, per la qual es convoquen ajudes econòmiques per a la realització de la segona fase dels projectes d'investigació i innovació educativa i desenrotllament del currículum del curs acadèmic 2000-2001.
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3993

Data del DOGV
:   07-05-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/4169


Data del document
:   15-03-2001

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * personal docent
    * nova pedagogia
    * suport econòmic
    * ajuda pública

ORDE de 15 de març de 2001, de la Conselleria de Cultura i Educació, per la qual es convoquen ajudes econòmiques per a la realització de la segona fase dels projectes d'investigació i innovació educativa i desenrotllament del currículum del curs acadèmic 2000-2001. [2001/X4169]
  
La Llei Orgànica 1/1990, de 3 d'octubre, d'Ordenació General del Sistema Educatiu, en l'article 55, assenyala la innovació i la investigació educativa com un dels factors afavoridors de la qualitat i millora de l'ensenyança als quals els poders públics han de prestar una atenció prioritària.
  
A tal efecte, les Administracions educatives, segons l'article 59 de la mateixa Llei, han de fomentar la investigació i afavorir l'elaboració de projectes que incloguen innovacions curriculars, metodològiques, tecnològiques, didàctiques i d'organització dels centres docents.
  
En conseqüència, la Conselleria de Cultura i Educació es proposa promoure l'elaboració de projectes que complisquen la doble funció d'estimular el professorat en la seua pràctica docent i d'oferir als centres docents models innovadors per a la concreció del currículum que els és pròpia, en l'actual procés d'implantació de les noves ensenyances, prestant una especial atenció a l'aplicació dels diferents programes d'educació bilingüe, que permeten adaptar les noves ensenyances a la realitat sociolingüística de la nostra comunitat educativa.
  
En eixe sentit, l'Ordre d'11 d'abril de 2000 (DOGV del 5.05.2000), de la Conselleria de Cultura, Educació i Ciència, convocà ajudes econòmiques per a la realització de projectes d'investigació i innovació educativa i desenrotllament del currículum durant el curs acadèmic 2000-2001. L'ordre preveu que els projectes seleccionats es realitzaran en una primera fase fins desembre de 2000, i en una segona fase, durant el primer semestre de l'any 2001. La concessió d'ajudes per a la realització de la segona fase ha de regular-se per Ordre de la Conselleria de Cultura i Educació i estarà condicionada a la correcta realització de la primera.
  
Resolta la convocatòria mencionada anteriorment, per Resolució de 4 d'octubre de 2000, de la Direcció General d'Ordenació i Innovació Educativa i Política Lingüística (DOGV de 13.10.2000), i havent-se seleccionat projectes que han rebut les ajudes econòmiques corresponents a la primera fase, és necessari regular la concessió d'ajudes econòmiques per a la realització de la segona fase dels dits projectes.
  
Per tot això, i fent ús de les atribucions conferides per l'article 35 de la Llei 5/1983, de 30 de desembre, de Govern Valencià,
  
ORDENE
  
Primer. Convocatòria
  
1. Convocar ajudes econòmiques per a la realització de la segona fase dels projectes seleccionats per Resolució de 4 d'octubre de 2000, de la Direcció General d'Ordenació i Innovació Educativa i Política Lingüística (DOGV de 13.10.2000), per la qual es resol la convocatòria d'ajudes econòmiques per a la realització de projectes d'investigació i innovació educativa i desenrotllament del currículum durant el curs acadèmic 2000-2001.
  
2. La relació de projectes que podran participar en esta convocatòria figura en l'annex I d'esta ordre.
  
3. El finançament de les ajudes anirà a càrrec de la línia de subvenció T0080000 del programa 421.30 del pressupost de la Generalitat Valenciana per a l'exercici de l'any 2001, per un import global màxim de 2.000.000 de pessetes (12.020'24 euros).
  
4. La percepció de les ajudes estarà condicionada al compliment dels requisits i de les obligacions establits en l'annex II d'esta ordre.
  
Segon. Certificació de les activitats realitzades
  
L'Ordre de 9 de juny de 1994, de la Conselleria d'Educació i Ciència (DOGV del 17 .08.1994), per la qual es regula la convocatòria, acreditació i certificació de les activitats de formació permanent del professorat, considera els projectes d'innovació pedagògica i curricular com una modalitat de formació. En conseqüència, la certificació corresponent als projectes seleccionats en la convocatòria, que serà personal per a cada una de les persones participants, s'emetrà conforme disposen la mencionada ordre i esta convocatòria.
  
Tercer. Publicació
  
La Conselleria de Cultura i Educació es reserva durant un any, a comptar des de la data d'aprovació de les memòries finals i el seu informe per la Comissió de Seguiment i Avaluació, la facultat de realitzar una primera edició, respectant l'autoria, de les experiències seleccionades en esta convocatòria, sense abonar drets d'autoria addicionals.
  
Si durant este període de temps els autors volen publicar el treball, ho sol·licitaran a la Direcció General d'Ordenació i Innovació Educativa i Política Lingüística que haurà d'autoritzar-ho per escrit.
  
La reserva dels drets de publicació no implica compromís d'edició per a la Conselleria de Cultura i Educació.
  
DISPOSICIONS FINALS
  
Primera
  
Es delega en la Direcció General d'Ordenació i Innovació Educativa i Política Lingüística la facultat de resoldre esta convocatòria i se l'autoritza a adoptar les mesures oportunes per al compliment i el desenrotllament d'esta ordre, i també per a resoldre totes les incidències que es plantegen en la seua interpretació i execució.
  
Segona
  
La entrada en vigor d'esta ordre serà l'endemà de la seua publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà recórrer potestativament en reposició o bé plantejar directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició haurà d'interposar-se davant el conseller de Cultura i Educació, en el termini d'un mes a comptar des de l'endemà de la seua publicació.
  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua publicació.
  
València, 15 de març de 2001
  
El conseller de Cultura i Educació
  
MANUEL TARANCÓN FANDOS
  
ANNEX II
  
Requisits per a la percepció de les ajudes econòmiques per a la realització de la segona fase dels projectes d'investigació i innovació educativa i desenrotllament del currículum del curs acadèmic 2000-2001
  
Primer. Tramitació de les sol·licituds
  
1. Sol·licituds. L'autor o l'autora del projecte, si és individual, o el coordinador o coordinadora, si ha sigut presentat per un grup de professors, formularà la seua sol·licitud, dirigida a la Direcció General Ordenació i Innovació Educativa i Política Lingüística, segons el model que figura en l'annex III.
  
2. Termini i lloc de presentació. Les sol·licituds es presentaran en el Registre General de la Conselleria de Cultura i Educació (av. Campanar, 32, 46052 València), en les direccions territorials de Cultura i Educació, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999. Quan es presente en una oficina de Correus es farà en sobre obert, per tal que en la capçalera del primer full del document que es vulga enviar es facen constar, amb claredat, el nom de l'oficina, la data i el lloc de la seua admissió per a ser datada i segellada pel funcionari de correus abans de ser certificada. Els participants que no presenten directament la sol·licitud en el Registre General de la Conselleria de Cultura i Educació hauran de comunicar el lloc de presentació de la sol·licitud al fax de la Direcció General d'Ordenació i Innovació Educativa i Política Lingüística (96 386 61 74).
  
El termini de presentació serà de 20 dies hàbils comptats a partir de l'endemà de la publicació de la present ordre en el Diari Oficial de la Generalitat Valenciana.
  
Segon. Concessió de les ajudes
  
1. La resolució d'estes ajudes es realitzarà dins dels tres mesos que establix l'article 42, punts 2 i 3, de la Llei 30/1992, de Règim Jurídic de les Administracions Públiques i del Procediment Administratiu Comú.
  
2. La Comissió de Selecció, prevista en la base quarta de l'annex I de l'Ordre d'11 d'abril de 2000, de la Conselleria de Cultura, Educació i Ciència, per la qual es convoquen ajudes econòmiques per a la realització de projectes d'investigació i innovació educativa i desenrotllament del currículum durant el curs acadèmic 2000-2001 (DOGV de 5.05.2000), revisarà la documentació entregada pels beneficiaris de les ajudes per a participar en esta convocatòria, les memòries parcials entregades per ells en l'últim trimestre de l'any 2000 i els informes de seguiment emesos pels assessors dels Centres de Formació, Innovació i Recursos Educatius (CEFIRE) corresponents, i procedirà a aprovar o desestimar la concessió de les ajudes sol·licitades.
  
3. La relació provisional dels projectes seleccionats, les quantitats assignades i també la relació provisional dels projectes no seleccionats, es farà pública als taulers d'anuncis de la Conselleria de Cultura i Educació i de les direccions territorials de Cultura i Educació.
  
Hi haurà un termini de 10 dies hàbils per a al·legar davant la Comissió de Selecció. Les al·legacions es presentaran en el registre de la Conselleria de Cultura i Educació o en les direccions territorials de Cultura i Educació corresponents. Transcorregut este termini, una vegada estudiades i, si és el cas, ateses les al·legacions, la Comissió de Selecció elevarà proposta definitiva a la Direcció General d'Ordenació i Innovació Educativa i Política Lingüística, indicant els projectes seleccionats i les quantitats assignades, i també els projectes no seleccionats, que resoldrà la convocatòria per delegació del conseller.
  
4. La relació de projectes seleccionats es publicarà en el Diari Oficial de la Generalitat Valenciana a través de l'oportuna resolució, en la qual es determinarà en cada cas els beneficiaris i la quantia de la subvenció atorgada.
  
Tercer. Obligacions dels beneficiaris
  
Els beneficiaris de les ajudes hauran de presentar, abans de l'1 de juny de 2001, la documentació següent:
  
1. Memòria final que inclourà, com a mínim, els següents apartats:
  
- Relació detallada de les activitats efectivament realitzades.
  
- Actes de les reunions mantingudes per a la planificació, seguiment i avaluació del projecte.
  
- Materials elaborats en el desenrotllament del projecte.
  
- Valoració dels resultats obtinguts respecte als objectius previstos.
  
- Conclusions i suggeriments.
  
2. Un resum d'una extensió aproximada de 10 pàgines en format DIN-A4, que incloga il·lustracions, taules i quadres, redactat en forma d'article o comunicació que arreplegue els aspectes més rellevants del projecte i que continga, a més d'introducció i conclusions, les oportunes referències bibliogràfiques.
  
La finalitat d'este resum serà la possible publicació dels resultats del projecte.
  
3. Un disquet d'ordinador que continga un fitxer en sistema operatiu MS-DOS amb el text del resum indicat en el punt anterior, transcrit en Word, WordPerfect o en format ASCI.
  
4. Si és el cas, exemplar del material produït com a conseqüència de la realització del projecte.
  
5. Comunicació a la Direcció General d'Ordenació i Innovació Educativa i Política Lingüística que el projecte seleccionat ha rebut o ha de rebre alguna beca o ajuda de qualsevol administració o entitat pública o privada, nacional o internacional, per a la cobertura de les despeses ocasionades. Esta comunicació és d'obligat compliment encara que la concessió de les ajudes siga posterior a la presentació de la memòria final del projecte.
  
Quart. Pagament de les ajudes
  
1. La Comissió de Seguiment i Avaluació, prevista en la base sexta de l'annex I de l'Ordre d'11 d'abril de 2000 (DOGV de 5.05.2000), revisarà la documentació entregada pels beneficiaris de les ajudes i emetrà un informe final, firmat pel president, en el qual se certificarà si els projectes s'han realitzat de forma satisfactòria basant-se en els informes que elaboren els assessors dels CEFIRE.
  
Este informe s'adjuntarà a l'expedient administratiu de cada projecte per a procedir al pagament de l'ajuda als beneficiaris.
  
2. Els lliuraments es remetran per transferència bancària a nom de l'autor o autora, si el projecte és individual, o del coordinador o coordinadora, si el projecte és d'un grup de professors. Com que es tracta d'una ajuda econòmica destinada al finançament del treball del professorat que realitza l'experiència, no serà necessària la presentació de factures o rebuts justificatius de la despesa.
  
3. Tota alteració de les condicions que s'han tingut en compte per a la concessió de les ajudes podrà modificar la resolució de concessió. Les persones beneficiàries queden sotmeses, en la part que se'ls puga aplicar, al que prescriuen els articles 47 i 47 bis de la Llei d'Hisenda Pública de la Generalitat Valenciana i seran causes de reintegrament de les quantitats percebudes les previstes en l'article 47.9 de la mencionada llei.
  
ANNEX III
  
Model d'instància
  
Convocatòria d'ajudes econòmiques per a la realització de la segona fase dels projectes d'investigació i innovació educativa i desenrotllament del currículum del curs acadèmic 2000-2001.
  
... autor/a o coordinador/a del
  
(Cognoms i nom)
  
Project e..., seleccionat per la Conselleria de Cultura i Educació, tal com consta en la Resolució de 4 d'octubre de 2000, publicada en el DOGV de 13 d'octubre, havent desenrotllat la primera fase del projecte i entregat la memòria parcial requerida,
  
SOL·LICITA:
  
L'ajuda econòmica corresponent per a la realització de la segona fase del mencionat projecte
  
\_\_\_\_\_\_\_\_\_\_\_\_\_\_\_\_\_\_\_\_\_\_\_ , \_\_\_ d \_\_\_\_\_\_\_\_\_\_\_\_\_\_ de 2001
  
Firma:
  
CONSELLERIA DE CULTURA I EDUCACIÓ
  
DIRECCIÓ GENERAL D'ORDENACIÓ I INNOVACIÓ EDUCATIVA I POLÍTICA LINGÜÍSTICA
  
Av. de Campanar, 32. 46690 València.